**KRITERIJI VREDNOVANJA I OCJENJIVANJA U NASTAVI HRVATSKOGA JEZIKA**

**U OŠ DUBOVAC, ŠK. GOD. 2023./2024.**

Aktiv učitelja hrvatskoga jezika:

Antonia Colnar Mance (6. a, 6. b; 8. a, 8. b)

Dubravka Mužar (5. a, 5. b; 7. a, 7. b)

Matea Obajdin (6. c, 6. d; 8. c, 8. d)

Ivančica Šebalj (5. c, 5. d; 7. c, 7. d)

**Praćenje** je pisano sustavno uočavanje i poticanje redovitosti rada, razine usvojenosti učenikova znanja i vještina.

**Vrednovanje** je povremeno provjeravanje usvojenosti znanja i vještina određenoga područja i sadržaja. Vrednovanje se temelji na početnom stanju i praćenju.

**Ocjenjivanje** je brojčano označavanje razine usvojenog znanja i vještina.

**U nastavi Hrvatskoga jezika pratimo:**

 *a) hrvatski jezik:* motiviranost, redovitost i rad; uočavanje jezičnih zakonitosti; obogaćivanje rječnika, razumijevanje jezičnih pojava i njihovu primjenu u svakodnevnom životu; povezivanje jezičnih pojmova i pojava; samostalno zaključivanje i suodnosne veze s drugim nastavnim područjima i predmetima

 *b) književnost*: razumijevanje i uočavanje elemenata zadanih nastavnim programom, interpretaciju i aktualizaciju književnoga djela; razvijanje kulture čitanja, gledanja i slušanja umjetničkoga djela, raspravljanja, kritičkog mišljenja i uvažavanja različitih stavova

 *c) jezično izražavanje*: način učenikova izražavanja, iznošenja činjenica, misli i stavova; poštivanje pravogovorne, pravopisne i gramatičke norme; motiviranost i sudjelovanje u radu, bogatstvo rječnika…

Vrednovanje iz hrvatskoga jezika provodi se opisno i brojčano.

Opisno vrednovanje uključuje praćenje razvoja učenikovih sposobnosti i vještina te njegov odnos prema radu. Evidentira se u imenik u prostoru za opisno praćenje.

Brojčano vrednovanje uključuje praćenje učenikove razine usvojenosti znanja i upisuje se u imenik brojkom (ocjenom) od 1 (nedovoljan) do 5 (odličan).

Opisno i brojčano vrednovanje odnosi se na sljedeće elemente:

a) HRVATSKI JEZIK I KOMUNIKACIJA

b) KNJIŽEVNOST I STVARALAŠTVO

c) MEDIJSKA KULTURA.

Obrazovna postignuća (znanja i specifične vještine), razvoj funkcionalnih sposobnosti te odgojna postignuća provjeravaju se usmeno i u pisanome obliku, u skladu s važećim zakonima, propisima i pravilnicima, Kurikulom nastave hrvatskoga jezika, psihologijom, pedagogijom, didaktikom te metodikom nastavnog predmeta.

Tijekom vrednovanja učenici se u nekim oblicima rada potiču i na samoocjenjivanje, nakon čega učitelj donosi konačnu odluku o ocjeni.

**KRITERIJI OCJENJIVANJA**

Kriteriji ocjenjivanja vrijede za sve učenike, ali se usklađuju s učenikovim mogućnostima i sposobnostima.

Vrednovanje učenikovih znanja provodi se usmeno i pisano.

Usmene provjere mogu se provoditi svaki sat bez najave.

Usmeni odgovori najavljene su ili nenajavljene provjere znanja i vještina iz određenog nastavnog sadržaja, a traju do 10 minuta. Vokalni aspekt ne utječe na ocjenu iz znanja.

Učenici pišu pisane provjere prema razrađenom planu i programu te će svaka pisana provjera biti najavljena najmanje dva tjedna unaprijed (osim inicijalne procjene) . Na početku godine piše se početna procjena znanja, a na kraju se piše završni ispit znanja.

O broju pisanih provjera učitelj hrvatskoga jezika obavještava učenike do kraja rujna na redovnim satovima Hrvatskoga jezika. Učitelj može obavijestiti učenike i o okvirnim terminima provjera za razdoblje do zimskoga odmora učenika do sredine rujna, te za ostatak školske godine do kraja siječnja. Točan termin održavanja pisane provjere učitelj daje učenicima na satu Hrvatskoga jezika usmeno te bilježenjem u vremenik e-dnevnika. Učenici su dužni redovito pratiti u e-dnevniku planirane pisane provjere.

Pisane provjere uključuju ispite znanja i školske zadaće te kratke provjere. U prostor za opisno praćenje bilježi se nadnevak pisanja pisane provjere, tema pisane provjere, broj ostvarenih bodova te postotak. U rubriku se upisuje brojčana ocjena. Ocjene su rezultat ostvarenih bodova koji su sukladni sljedećim postotnim vrijednostima.

|  |  |  |  |  |  |
| --- | --- | --- | --- | --- | --- |
| **POSTOTAK** | **0 – 49 %** | **50 – 62 %** | **63 – 77 %** | **78 – 89 %** | **90 – 100 %** |
| **OCJENA** | nedovoljan (1) | dovoljan (2) | dobar (3) | vrlo dobar (4) | odličan (5) |

**NEDOVOLJAN** – Učenik nije savladao gradivo. Slabog je predznanja. Ne razumije gradivo.

**DOVOLJAN** – Učenik poznaje samo neke sadržaje na razini prepoznavanja. U gradivu se snalazi uz učiteljevu pomoć.

**DOBAR** – Učenik je usvojio sadržaje, ali slabije/djelomično ih primjenjuje. Odgovara uz manju učiteljevu pomoć. Učenik slabije razumije neke sadržaje (uzročno-posljedične veze).

**VRLO DOBAR** – Učenik je usvojio sadržaje i izlaže ih samostalno. Uči s razumijevanjem i svjesno usvaja zadano. Aktivno sudjeluje u nastavi.

**ODLIČAN** – Učenik obrazlaže, primjenjuje, dokazuje. S lakoćom usvaja i povezuje nove sadržaje. U izražavanju treba težiti uporabi standardnog hrvatskoga jezika.

**HRVATSKI JEZIK I KOMUNIKACIJA**

**odličan (5)**

Učenik:

- izražava znatiželju i zanimanje za jezično gradivo (izražena unutarnja motivacija)

- posjeduje sposobnost preoblikovanja (redefinicije)

- ima bogato predznanje

- bez teškoća rješava problemske zadatke

- uči s razumijevanjem i ima razvijeno logičko zaključivanje

- s lakoćom odvaja bitno od nebitnoga

- samostalno izvodi pravila i zaključke

- usvaja gradivo s potpunim razumijevanjem i na razini samostalne primjene

- sudjeluje u raspravama i iznosi vlastite primjere

- uspješan je u različitim metodama učenja

- naučeno primjenjuje u praksi

- posvećuje pozornost zadatku i urednosti izvršenog

- aktivno sudjeluje u nastavi, brzo i točno zaključuje povezujući nastavne sadržaje

- brzo i točno primjenjuje naučene jezikoslovne sadržaje

- u pisanim provjerama pokazuje najmanje 90 % znanja

- redovito i samostalno piše domaće zadaće

- često samostalno proširuje znanje koristeći se različitim izvorima informacija

- ima vrlo bogat rječnik

- uspješan je u svim oblicima prepričavanja

- samostalno i uspješno izlaže o zadanoj temi

- u potpunosti vlada govornim vrednotama

- rado sudjeluje u govornim vježbama u kojima se ističe kreativnost, jasno izlaže i samostalno obrazlaže vlastito mišljenje

- ima odlično razvijenu kulturu slušanja i izvrsno komunicira sa slušateljima

- interpretativno čita tekst na najvišoj razini, ima izvrsno razvijenu sklonost za krasnoslov.

**vrlo dobar (4)**

Učenik:

- samostalno uči i marljiv je, ali bez zanimanja (izražena vanjska motivacija)

- aktivno sudjeluje u nastavi, uglavnom točno zaključuje povezujući nastavne sadržaje

- ima dobro predznanje

- uči s razumijevanjem i svjesno usvaja znanje

- sudjeluje u raspravama

- s lakoćom pristupa rješavanju zadataka, ali katkada griješi

- naučeno uglavnom primjenjuje u praksi; naučene jezikoslovne sadržaje primjenjuje uglavnom točno

- u pisanim provjerama pokazuje 78 – 89 % znanja

- motiviran je za izvršavanje svih tipova zadaća

- redovito i samostalno piše domaće zadaće.

**dobar (3)**

Učenik:

- povremeno treba poticaje u radu

- sudjeluje u nastavnome radu na učiteljev poticaj ili poticaj drugih učenika

- ima predznanje na razini prisjećanja

- naučene jezikoslovne sadržaje pamti i reproducira, ali ih neredovito ili teže primjenjuje

- otežano usvaja slovničke sadržaje pa bi im trebalo posvetiti više pozornosti

- znanje usvaja na razini reprodukcije

- u pisanim provjerama ostvaruje 63 – 77 % točnih odgovora

- izražava nesigurnost pri objašnjavanju činjenica i pojmova

- prepoznaje jezične pojave, ali je u njihovoj primjeni nesiguran

- razumije, ali povremeno ne zna obrazložiti odgovarajuće jezične zakonitosti

- domaće zadaće piše uglavnom redovito.

**dovoljan (2)**

Učenik:

- iskazuje nesamostalnost u radu

- ima slabo predznanje

- povremeno zanemaruje izvršavanje zadataka

- znanje primjenjuje s djelomičnim razumijevanjem

- pokazuje slabu motiviranost za spoznavanje jezičnih sadržaja

- treba stalne poticaje u radu

- na učiteljev poticaj sudjeluje u nastavnome radu i zapisuje nastavne sadržaje

- u pisanim provjerama ostvaruje 50 – 62 % točnih odgovora

- otežano povezuje činjenice

- uglavnom piše domaće zadaće rješavajući jednostavnije zadatke.

**nedovoljan (1)**

Učenik:

- ne sudjeluje u radu, ne prati nastavu i ne zapisuje nastavne sadržaje

- u pisanim provjerama pokazuje manje od 50 % znanja

- ne piše domaće zadaće

- ne dolazi na dogovorene sate dopunske nastave.

**KNJIŽEVNOST I STVARALAŠTVO**

**odličan (5)**

Učenik:

-pokazuje izrazito zanimanje za književno-umjetničko područje

- aktivno sudjeluje u nastavi književnosti

- samoinicijativno se uključuje u interpretaciju teksta

- originalan je u rješavanju zadataka potaknutih interpretacijom teksta

- razrađuje ideju teksta u detalje

- kreativan je u razradi novih ideja

- izvrsno uočava i prepoznaje tematski sadržaj i odnose među likovima

- samostalno izvodi zaključke

- naučenim činjenicama služi se lako i brzo ih prepoznaje u tekstu

- lako otkriva uzročno-posljedične veze

- izrazitih je stvaralačkih sposobnosti

- zadatke prima s radošću i u njih unosi vlastite ideje

- književno djelo doživljava na najvišoj razini te jasno i precizno oblikuje pouku književnoga djela

- samostalno tumači književno djelo te točno primjenjuje književne pojmove

- razlikuje, točno imenuje i oprimjeruje književne vrste i stilska izražajna sredstva.

**vrlo dobar (4)**

Učenik:

- ima razvijenu sposobnost otkrivanja stilskih i sadržajnih odrednica u tekstu

- književno djelo doživljava na visokoj razini i uočava pouku književnog djela

- samostalno rješava probleme

- razlikuje književne vrste

- samostalno tumači književni tekst, razlikuje, imenuje i uglavnom točno koristi književne pojmove

- često se uključuje u interpretaciju teksta

- uspješno karakterizira likove na osnovi njihovih postupaka

- povremeno je nesiguran u točnost svojih zaključaka

- trudi se pri stvaralačkoj primjeni usvojenih znanja u samostalnim pokušajima

- zadatke izvršava redovito i uredan je.

**dobar (3)**

Učenik:

- lako prepoznaje konkretna stilska sredstva, a teže metaforiku teksta

- povremeno se uključuje u raščlambu književnog teksta

- na učiteljev poticaj sudjeluje u nastavnome satu

- književno djelo razumije i doživljava na prosječnoj razini

- djelomično tumači književni tekst, prepoznaje i imenuje lakše književne pojmove

- razlikuje i imenuje književne vrste, ali teže oblikuje pouku djela

- definira stilska izražajna sredstva, ali ih teže prepoznaje u književnom tekstu

- zadatke rješava uz vođenje i poticaj

- često je nesamostalan u radovima koji zahtijevaju iznošenje vlastitih razmišljanja o problemu

- povremeno zanemaruje izvršavanje zadataka ili ih ne izvršava na vrijeme

- otežano uočava uzročno-posljedične veze unutar teksta.

**dovoljan (2)**

Učenik:

- pokazuje slabo zanimanje u nastavi književnosti

- na poticaj reagira privremeno i nepotpuno (površno)

- često ne vodi dovoljno računa o kvaliteti i urednosti svojih zadaća

- često zaboravlja izvršiti zadatke

- u raščlambu djela uključuje se samo na poticaj

- otežano prepoznaje naučene činjenice u primjerima iz književnog teksta

- pripovjedni tekst razumijeva na razini fabule, a likove karakterizira na razini citata

- gotovo nikad ne iznosi vlastite zaključke

- književno djelo djelomično razumije, a doživljaj djela je na najnižoj razini

- uz učiteljevu pomoć tumači književni tekst

- definira književne pojmove i stilska izražajna sredstva, ali ih teško uočava i ne imenuje.

**nedovoljan (1)**

Učenik:

- ne pokazuje zanimanje za nastavu književnosti

- ne razlikuje književne vrste, ne razumije pročitani tekst i ne može izraziti doživljaj djela

- ne piše zabilješke na satu

- ne definira književne pojmove.

**MEDIJSKA KULTURA**

**odličan (5)**

Učenik:

- u potpunosti usvaja ključne pojmove te ih primjereno i s lakoćom primjenjuje

- naučeno primjenjuje u svim situacijama

- ima vrlo razvijene sposobnosti za komunikaciju s filmom, radijem, televizijom, tiskom, stripom, računalom...

- ima iznimno razvijeno zanimanje za medije

- prepoznaje i točno imenuje filmske rodove, filmske vrste i filmska izražajna sredstva

- samoinicijativno stvara nove medijske sadržaje

- osobito je aktivan na satima interpretacije filma

- sposoban je kritički prosuditi o filmskom djelu

- prati, preispituje i kritički se odnosi prema sadržajima medijske kulture

- samostalno i argumentirano iznosi osobne stavove

- lako i uspješno povezuje sadržaje iz medijske kulture sa sadržajima iz ostalih sastavnica hrvatskoga jezika i drugih predmeta

- samostalno priprema prezentacije i plakate te ih uvjerljivo komentira.

**vrlo dobar (4)**

Učenik:

- usvaja ključne pojmove i primjenjuje ih u novim situacijama

- ima razvijeno zanimanje za medije

- razvijene su sposobnosti za komunikaciju s medijima

- prati, preispituje i promišlja o sadržajima medijske kulture

- prepoznaje i imenuje filmske rodove, filmske vrste i filmska izražajna sredstva

- na poticaj stvara medijske sadržaje

- naučeno uglavnom primjenjuje u svim situacijama

- prati dostignuća u medijima, preispituje i promišlja o medijskim sadržajima

- povezuje sadržaje unutar medijske kulture (film, kazalište...)

- u skupini priprema prezentacije, plakate...

**dobar (3)**

Učenik:

- djelomično usvaja ključne pojmove

- komunicira s medijima na prosječnoj razini

- na poticaj se uključuje u raspravu i komentare o filmu, kazališnom djelu...

- slabije povezuje stečeno znanje sa sadržajima ostalih sastavnica hrvatskoga jezika

- definira ključne pojmove, navodi poznate primjere

- prepoznaje filmske rodove i filmske vrste, a filmska izražajna sredstva djelomično prepoznaje

- pokazuje promjenjiv interes.

**dovoljan (2)**

Učenik:

- ima slabo razvijene sposobnosti za komunikaciju s medijima

- pokazuje slabo zanimanje za nastavu medijske kulture

- prepoznaje samo elementarne pojmove (razlikuje filmske rodove i prepoznaje neke filmske vrste)

- ima znanje o medijskoj kulturi početnoj razini (definira ključne pojmove filmske kulture, ali ne može navesti primjere)

- interes i aktivnosti su minimalne, sudjeluje u radu samo na učiteljev poticaj.

**nedovoljan (1)**

Učenik:

- ne pokazuje zanimanje za nastavne sadržaje medijske kulture

- odbija suradnju, ne sudjeluje u radu ni na učiteljev poticaj.

**Školske zadaće**

Tijekom školske godine pišu se dvije školske zadaće. Svaka se ocjenjuju jednom ocjenom.

U školskoj zadaći ocjenjuje se sadržaj, kompozicija i stil, pravopis i slovnica te urednost i čitljivost.

Elementi za ocjenjivanje:

- sposobnost literarnog oblikovanja teme

- vlastiti stvaralački izraz

- točno primjenjivanje pravopisnih pravila

- bogatstvo rječnika u sastavcima

- primjena stilskih izražajnih sredstava

- rečenice su tečne, ulančane, izražajne

- kompozicija sastavka

- originalnost u literarnim pokušajima

- iscrpnost pisanja

- urednost i čitljivost rukopisa.

**Kratke provjere**

Osim navedenih pisanih provjera učenici pišu i kratke provjere koje učitelj nije dužan najaviti.

Kratkim se provjerama smatraju pisani zadatci objektivnoga tipa (ZOT), diktat, samostalna analiza književnoumjetničkoga teksta te provjera recepcije lektirnoga djela (u trajanju do 15 minuta).

O obliku, trajanju i načinu vrednovanja kratkih provjera učitelj obavješćuje učenike tijekom provjere.

Navedene provjere najavljuju se na početku školske godine kao redovna aktivnost za koju učenici mogu zaslužiti ocjenu.

**Samostalni radovi učenika**

Tijekom rada u školi, na satovima koje je učitelj tako isplanirao, ili u radu kod kuće, učenici mogu, prema uputi učitelja ili na vlastitu inicijativu, samostalno stvarati plakate, stripove, slikokaze, izlaganja i stvarati druge vrste uradaka, sudjelovati u samostalnim ili zajedničkim projektima. Učitelj može vrednovati takav učenički uradak brojčanom ocjenom. Ta ocjena odražava napredovanje učenika, njegovo zalaganje te primjenu stečenih znanja i vještina.

**Usmene provjere**

Usmena provjera može se provesti s prethodnom najavom ili bez nje.

Učenik se za usmenu provjeru može javiti i samoinicijativno, ali učitelj ga ne mora tada i provjeriti.

Učitelj tijekom obrade i uvježbavanja upoznaje učenike s načinom provjere i tipovima zadataka kojima će provjeravati znanje.

Dijelom usmenoga odgovora smatra se i rješavanje kratkih zadataka na ploči.

Učitelj može ocjenu iz usmenoga izražavanja donijeti i na osnovi praćenja usmenoga izražavanja učenika tijekom svakoga nastavnoga sata tijekom mjesec dana.

**Opisno ocjenjivanje**

Opisne se ocjene upisuju u rubriku bilješke. Učitelj opisnim ocjenama ocjenjuje napredak učenika u stjecanju znanja i vještina, razvoj funkcionalnih sposobnosti i interesa, upisuje zapažanja o eventualnim poteškoćama u učenju, iznimnom napretku u nekom području.

U tu se rubriku upisuju i zapažanja o učeničkoj aktivnosti na satu, motivaciji, redovitosti rada kod kuće (pisanju domaćih uradaka i učenju).

**Zaključivanje ocjena**

Zaključna ocjena ne mora proizlaziti iz aritmetičke sredine upisanih ocjena na polugodištu, poglavito ako je učenik pokazao napredak u drugom polugodištu.

Svaku pojedinačnu ocjenu učenik može pokušati ispraviti, ako njome nije zadovoljan.

Ako učenik želi zaslužiti višu zaključnu ocjenu od predložene, omogućeno mu je da piše godišnji ispit znanja.

Roditelj učenika može se redovito informirati o napretku učenika na roditeljskim sastancima te na individualnim razgovorima, u za to predviđenome terminu, kod razrednika ili učitelja hrvatskoga jezika.

Posljednja analiza ocjena s učenicima, s prijedlogom zaključnih ocjena, obavlja se najkasnije dva tjedna prije završetka školske godine kako bi se učenik stigao pripremiti za eventualno javljanje za višu ocjenu (i kako bi se osigurali termini provjere za sve učenike).

Zaključna ocjena iz nastavnoga predmeta izvodi se i objavljuje na zadnjem nastavnom satu.